**Passio s. Proculi episcopi et martyris (BHL 6957)**

Proculus de Syriae partibus Romam uenit, cum gloriosa societate

et uera fraternitate, tempore Iustini imperatoris, et Romanam

prouinciam sua predicatione ac miraculis illustrauit, sicut sol fugans

nebulas; Interamnensem uero ciuitatem, ordine et pastorali cura,

Bononia autem, sui pro Christo sanguinis effusione sacrauit.

Hic a uentre matris consecratus Deo, et inter uasa gloriae deputatus,

tempore prefato in crypta Neroniana se conferens, penitentiae

opera peragebat, bis tantum in hebdomada sumens cibum; et

signa et prodigia multa faciens. Quadam die, presentato sibi a

quodam uiro, proprio filio, Hereciano nomine, catenis constricto,

quia pro suis sceleribus a demonio uexabatur, pro eo fundens orationem

Domino, comminatus est demoni, dicens: «Exi ab eo,

damna te, et plasma Dei relinque!». Moxque demon ad eius imperium

foras egressus, dimisit hominem sanum. Mulier, quae ab

infantia propter infirmitatem scabrorum lumen amiserat oculorum,

audiens sanctum Dei pollere signis, uenit ad eum, et lacrymosa uoce

humi prostrata, ait: «Miserere mei, serue Dei, tribue michi

tuis precibus lumen amissum!». Sanctus uero renuens, ait: « Recede

mulier, non est in me ista uirtus». Cumque illa eum adiurans,

in precibus perduraret, uir sanctus rogauit fideles, qui aderant,

ut secum pariter misericordiam Domini implorarent, et ait:

«Domine Deus meus, rex celi et terrae, qui propter nos in mundum

uenisti et humanam carnem de beata Maria uirgine suscepisti,

qui dixisti discipulis tuis: “Quodcumque petieritis, credite, quia accipietis

et fiet uobis”, illumina hanc mulierem, de tua misericordia

confidentem». Et his dictis, signauit oculos eius, et statim uidit.

Tunc relatum est Iustino Imperatori, quod a beato Proculo

idolorum cultura exterminaretur. Qui mox iussit satellitibus, ut

270

eum inquirerent et constrictum catenis suo conspectui presentarent.

Quod cum audissent Christiani, timentes amittere seruum Dei,

uenerunt ad eum et aierunt ei: «Serue Dei, salua animam tuam

hoc tempore, et pro salute fidelium te reserua». Cumque sanctus

magis fateretur se pro Christo uelle pati, quam furorem uitare inimici,

uim facientes ei fratres, duxerunt eum usque Nequinam, de

celestibus loquentes semper.

Tunc Valentinus, episcopus Tyriae, quae hodie Interamnis

uocatur, ut audiuit famam beati Proculi, uenit ad eum et secum

duxit ad episcopatum, et licet se clamaret indignum, tandem beato

episcopo acquieuit, ut sacerdotii gradum reciperet. Quo suscepto,

dum sacrificaret quadam die hostiam immaculatam Deo, assistente

ei Valentino episcopo, ecce angelus Domini ueniens tulit calicem,

ac uidentibus omnibus, qui aderant, deportauit in aëra, et post spatium

duarum horarum rediens, super altare posuit, dicens beato uiro:

«Dominus benedixit, tu liba eum». Quo facto, magnas Deo

Valentinus episcopus cum uniuersis, qui aderant, gratias retulit, qui

magnificat seruos suos. Sed et in die Resurrectionis, hora Missarum,

angelos audiuit in celo gloriose cantantes, ac ab eis accepit

horam Domino sacrificandi hostiam laudis illibatam.

Tunc pagani, uidentes Christi cultum per beatum Proculum

ampliari, miserunt speculatores, ac in prefatam Tyriam uenientes,

perquirentes beatum Proculum, inuenerunt eum, cum sancto Valentino

episcopo et cum multis aliis Christianis orantem. Quos

comprehendentes perduxerunt ad Adrianum, prefectum ciuitatis

Nequinae, qui sanctos interrogat, utrum serui an ingenui essent.

22 Cui ait beatus Proculus: «Serui sumus domini nostri Iesu Christi,

qui reformabit corpus humilitatis nostrae, configuratum corpori

claritatis suae. Prefectus dixit: «Iuro per deos, quod si non sacrificaueris

diis, diuersis penis te interficiam, et non liberabit te Deus

tuus, quem Iudei crucifixerunt!». Respondit sanctus Proculus:

«Miser, dii tui, quos colis, nec aliis prosunt nec sibi, sed in inferno

detinentur, igne perpetuo cruciandi!». Tunc prefectus iussit eum

271

diu cedi et catenis constrictum in carcerem mitti cum aliis Christianis,

et ante carcerem poni custodes. Beatus uero Proculus pernoctans,

orauit ad Dominum, dicens: «Domine, non erubescant,

qui te expectant, et non reuereantur, qui querunt te, Deus Israel».

Circa mediam autem noctem ecce angelus Domini cum nimio

splendore, apertis foribus, ingressus est ad eos, et exhortans eos et

benedicens, duxit extra ciuitatem, dimisitque eos. Qui reuersi

sunt ad loca sua, magnificantes Dominum.

Sanctus uero Proculus uenit in oppidum, quod uocatur Lazanum,

inuenitque ibi uenerabilem uirum Volusianum, cum quo diu

permanens, egrotis multa beneficia conferebat. Inter quos quaedam

puella ad uirum Dei adducta est, per decem annos paralysi laborans

et carens membrorum officio: quae a medicis numquam curari

potuit. Beatus autem Proculus pro ea orans, dixit: «Domine

Iesu Christe, qui incuruatam mulierem per decem et octo annos ab

infirmitate curasti, respice ad preces meas et hanc puellam pristinae

sanitati restitue». Mox puella sana surrexit; magnificantibus, qui

aderant, Dominum, qui mirificat sanctos suos. Neromanus quidam

nomine, febribus laborans, audita fama beati uiri, ad eum ueniens,

postulabat humiliter se ab eo pristinae sanitati restitui.

Sanctus uero Proculus et Volusianus pro eo Dominum orauerunt,

dicentes: «Domine, qui sanasti socrum Petri et puerum centurionis,

sana hunc per preces seruorum tuorum, ut cognoscant omnes,

quia tu es Dominus Deus noster». Cumque, qui aderant, respondissent

«Amen», erexit se febricitans sanus et a beato Proculo

baptizatus est.

Interea beatus Valentinus prefatus, apud Vrbem martyrio coronatus

est, cuius loco beatus Proculus succedens, signa multa et

prodigia faciebat, et multi baptizabantur, eratque in ecclesia magna

letitia de tanto pontifice. Sed antiquus hostis ei inuidens, eius famam

extinguere est conatus, mittens inhonestos quosdam Chri-

272

stianos, qui papae Eugenio suggesserunt, quod Proculus, episcopus

Interamnensis, ante solis ortum Missam celebrans, repente post eucharistiam

sumit cibum, infirmitatem ac stomachi debilitatem,

quam sanctus ex longe ante habitis afflictionibus patiebatur, omnino

tacentes. His auditis, papa commotus animo, iussit cubiculariis

suis, ut celerius euntes, eum ad se ligatis post tergum manibus

ducerent. Sed cubicularii cum peruenissent ad eum, remissius

eum affati sunt, dicentes: «Carissime Procule, domnus papa mittit,

ut nobiscum uenias, et ante conspectum eius assistens ad interrogata

respondeas». 40 Sed cum iam esset sero, iter distulerunt ad mane.

Dei autem famulus surrexit media nocte, et Missas celebrauit,

et sumpta eucharistia, rogauit papae nuntios, ut secum ederent: cui

assentire noluerunt. Cum uero iter agerent, contigit, ut sodales

eius ex calore solis sitibundo pectore anhelarent. Quibus cum

multum episcopus condoleret, uidit ceruam cum hinnulo suo iter

carpere; cui in nomine Domini imperauit, ut staret; quae mox stetit

ad eius imperium: quam uir Dei mulgens, sociis potum dedit.

Nuntii uero papae intuentes prodigium, humo tenus se prostrauerunt

ad eius uestigia, ueniam postulantes.

Dominus autem uolens magnificare sanctum suum, misit angelum

suum in uisu noctis, dicentem papae: «Dimitte seruum

meum Proculum, episcopum Interamnensem, et quae ab eo facta

sunt, recte et non sine causa, cum Domino intellige operata».

Tunc presul, ex uisione perterritus, misit ex latere suo honorabiles

nuntios, ut ubicumque obuiarent sancto, cum magno honore dimitterent

eum, pro se ueniam postulantes. Cumque intuentes

eum uellent cum honore dimittere, et ueniam postulare, noluit beatus

Proculus, dicens se uelle uidere tanti pontificis uultum.

Tunc ascendentes equos cum gaudio, abeuntes Romam, se

pontifici presentarunt: qui uidens secum Proculum, cecidit ad pedes

eius, dicens: «Sancte Dei, sume culpabilem, et ueniam da poscenti,

pro te ab angelo flagellato!». Cui sanctus: «Noli, Pater,

sic humiliando te, decus Catholicorum minuere, sed me transgres-

273

sorem pro merito tuae argue uoluntatis». Tunc complectentes se,

ac diebus pluribus commanentes, se diuinis eloquiis refecerunt.

Beatus uero Proculus, a papa benedictione accepta, reuersus est in

locum suum, in quo multi ab eo ab obsessis corporibus demones

sunt fugati, ceci illuminati, manchi restituti, surdi et ab aliis languoribus,

per inuocationem Christi nominis, pristinae redditi sanitati.

Eo tempore Britius episcopus, Carpoforus et multi alii, qui

cum eo de Syriae partibus uenerant, miserunt ad eum, ut ad eos

Spoletum quam citius properaret: qui ad eos Spoletum cum Volusiano

ueniens, salutauerunt se in osculo pacis. In ieiuniis uero et

orationibus sancti Domini persistentes, idolorum culturam sua predicatione

euacuabant, infirmis sanitates plurimas impendentes.

Inter quos paralyticus membrorum omnium officio destitutus

erat: sed pro eo rogantibus sanctis, eleuatis oculis in celum, rogauit

beatus Proculus Christum, ut eum incolumem restitueret, a peccatis

pariter liberando. Tunc homo plenarie est sanatus, et qui aderant,

gratias Domino retulerunt.

Eo tempore presidebant Spoleti Turgius et Leontius, prefecti

nequissimi, qui uidentes signa et prodigia, quae Dominus per

suum famulum faciebat, zelo iniquitatis repleti, miserunt spiculatores,

ut ubicumque inuenirent sanctos, ducerent ante conspectum

eorum compeditos. Nocte uero eadem apparuit Dominus per uisum

beato Proculo, dicens: «Dilecte mi, surge cum fratribus tuis,

et ad partes alteras euntes, hoc tempore uos saluate. Tu autem

uade Bononiam, et predica nomen meum populo terrae, et multis

per te conuersis et ab errore uiae suae ad ueritatis semitam reuocatis,

uenies ad me triumphator cum palma martyrii». Completa

uisione, Proculus surgens, ait fratribus: «Fratres, surgite eamus,

quia dominus noster Iesus Christus hac hora apparuit michi dicens,

quia mane perimendi estis, nisi uos saluaueritis: mihi autem precepit,

ut eam Bononiam». Tunc exierunt nocte illa a Spoleto, et

dantes sibi osculum pacis, ab inuicem recesserunt.

274

Beatus uero Proculus cum uenerabili Volusiano Bononiam

ueniens, in domo cuiusdam, qui Theodonus uocabatur, hospitati

sunt. In cuius domum ingrediens beatus Proculus, ait: «Pax omnibus,

qui unitatem ueramque Trinitatem fatentur». Cui Theodonus

ait: «Video te prudentem uirum inania uerba formare; tamen

cuius sectae sit haec doctrina, mihi cupio pandi». Cui sanctus

respondit: «Si ad hanc ueritatem attingere uelles, carere te

oportet demoniacis pompis, ut credere ualeas Verbum uitae Deum

et hominem, dominum Iesum Christum, qui de utero Mariae uirginis

natus, et passus sub Pontio Pilato etc., ut in Symbolo continentur».

Respondit Theodonus: «Credam hunc, quem predicas,

Deum esse, si per eius inuocationem manum aridam filii mei unici

potueris restaurare». Beatus autem Proculus mox tulit prolem illius,

et inuocato nomine Domini Iesu Christi, restituta est manus

filii eius, acsi nihil mali habuisset. Tunc credidit Theodonus, et

baptizatus est et tota domus eius.

Erronianus autem quidam, ut audiuit signa, quae faciebat

Dominus per hominem sanctum, tollens filium suum, qui a demonio

uexabatur, constrictum catenis duxit ad sanctum Dei. Qui

pro eo orauit ad Dominum, dicens: «Domine Deus omnipotens,

expelle hunc nequissimum spiritum ab homine isto, ut cognoscant

omnes, quia tu solus es uerus Deus». Et haec dicens, apprehendit

manum demoniaci, et comminatus est demoni dicens: «Da honorem

Deo uiuo et uero, recede ab hac creatura Dei!». Ad cuius

uocem mox ut fumus teterrimus de corpore pueri egrediens, dimisit

hominem sanum. Tunc Erronianus cum omni domo sua baptizatus

est, et alii LXXIX, et facta est letitia magna in plebe Christianorum.

Totila igitur rex Longobardorum atque Gothorum, ut audiuit,

quod per beatum Proculum idolorum minueretur cultura ac

Christi cresceret nomen, quasi leo seuiens Bononiam uenit, et fecit

beatum Proculum perquiri, et uinctum catenis ante se duci.

Quem intuens, ait: «Omnium malorum auctor, cur uiperino toxico

regnum meum taliter destruxisti, ut ipsi dii nostri responsum

dare non uelint?». Beatus Proculus respondit: «Magnas age gra-

275

tias, miser, quia regnum tuum, comptum et politum, beata sanctaque

doctrina Dei et electorum repletum, auro obrizo potest non

immerito comparari».

Tunc Totila iratus, precepit spatario ac didascalo Iudeorum,

ut binas auferrent loras a tergo eius prius, et postea caput eius amputarent.

Beatus autem Proculus antequam decollaretur, orauit

dicens: «Domine Iesu Christe, accipe in pace spiritum meum».

Completaque oratione, genua flexit et spiculator accedens, euulsis

loris binis, bis ense collo percusso, caput eius amputauit. Et tunc

lux magna super sancti corpus per spatium duarum horarum emicuit.

Venerunt autem sancti uiri, quos ipse baptizauerat, et corpus

eius tollentes, extra muros in optimo loco cum aromatibus

condiderunt.

Beatus autem Volusianus, colligens sanguinem eius in uase

argenteo, in ciuitate, quae dicitur Castellum, de eo oculos ceci liniens,

lumini restituit; item per dictum sanguinem mulier est a

fluxu sanguinis liberata. Tempore procedente, puer mortuus iuxta

sepulcrum eius positus uitae est restitutus. Corpus uero sancti

inuentum est cum capite nulla lesionis signa habens, et multa alia

miracula ibi est Dominus per ipsum mirabiliter operatus.

276